  Майя Бывальцева 21-тӥ, 22-тӥ но 25-тӥ шуркынмонэ Россиысь Федераци Кенешын Удмурт Элькунлэн нуналъёсыз ортчозы. Куинь нунал ӵоже сенаторъёс улосвылысь мерлык но экономика удысъёсты азинтон ужпумъёсты но луонлыкъёсты эскерозы. Со сярысь элькунысь Кун Кенешлэн пресс-службаез ивортэ. Росси парламентлэн вылӥ палатаяз элькунэн тодматозы Удмуртилэн тӧроез Александр Бречалов но Кун Кенешлэн тӧроез Алексей Прасолов. Со сяна, делегацие улосвыл парламентысь ялан ужась ӧриослэн кивалтӥсьёссы, кивалтэтлэн ёзчиосыз, куд-ог муниципал кылдытэтъёслэн тӧрооссы пыризы. Удмуртиысь кун тӧрлык ёзэсъёслэн ыстэм муртъёссы Федераци Кенешлэн сизьым комитетъёсызлэн паськытатэм кенешонъёсазы пыриськозы 21-тӥ шуркынмонэ Коньдэтъя но коньдон вузпӧръёсъя комитетын Удмуртия вылын экономикаысь нимаз удысъёсты будэтонэз стимулировать карон ласянь бюджетъя но вытъёсъя политикаысь лэчыт ужпумъёсты эскерозы. Со нуналэ ик Аграрно-продовольственной политикая но инкуазь узырлыкъёсты кутонъя комитетын элькунысь агропром огъетэз но инкуазь узырлыкъёсты кутонэз азинтон ужпумъёс сярысь вераськозы. 22-тӥ шуркынмонэ комитетъёсын коммунальной но мерлыко инфраструктураосты, экономикаез, дышетонэз но лулчеберетэз азинтон ужпумъёсты эскерозы. Озьы ик сенаторъёс пыӵал тӥрлык поттон удысэз азинтонъя югдур но луонлыкъёс сярысь кенешозы. Со нуналъёсы Росси парламентлэн вылӥ палатаяз Удмуртилэн азинсконъёсыныз адӟытон ужалоз. 25-тӥ шуркынмонэ соин Федераци Кенешлэн тӧроез Валентина Матвиенко тодматскоз. Вордӥськонэ ик сенаторъёслы Удмуртиысь мерлыко но экономика удысъёсты азинтон но каткылдытон ужын валтӥсь ужпумъёс сярысь Александр Бречалов но Алексей Прасолов вералозы. Удмуртилэн нуналъёсызлы йылпумъянъёсъя сенаторъёс Федераци Кенешлэсь «О государственной поддержке социально-экономического развития Удмуртской Республики» пуктэтсэ кутыны малпало Тегъёс: Политика Москва Удмуртия экономиканоконьдон ФедерациКенеш АлександрБречалов АлексейПрасолов  